Jaun₂ ca₂dsi₃léin₂ caun₂ ja₁chei₂ Getsemaní. Jaun₂ ca₂juáꞌ₂ ca₂tsɨ́ꞌ₃ chiꞌ₂ dsɨ₂guia₃-tɨ́n₂: ―Ja₁lá₃ tiánꞌ₂ ꞌniaꞌ₂, të₁liaꞌ₂ i₁chi₁lengꞌ₄ Diú₄.
Jaun₂ ca₂jŋiai₃ Pe₄, Jacobo, Juan₅₄ në́₃. Jaun₂ ca₂rë₃lióg₃ ca₂táꞌ₂ quian₅ o₂i₁ dsɨ₅ ꞌŋio₅ lɨn₃.
Jaun₂ ca₂juáꞌ₂ ca₂tsɨ́ꞌ₃ i₂ún₂ i₂quiainꞌ₅₄: ―ꞌŊio₅ lɨn₃ quian₅₄ o₂i₁ dsɨ₅, ca₂liaꞌ₂ jmáꞌ₃ le₃jóng₂ të₂në₃. Ja₁lá₃ tiánꞌ₂ ꞌniaꞌ₂ jme₁jnio₂ ꞌniaꞌ₂ neꞌ₅₄.
Ca₂juɨg₄ bá₄ ca₂ŋó₃ guë́₄ ne₄ juɨ₅. Ja₁jaun₂ ca₂tóin₂ të₂ ꞌuë₃, ca₂mɨ₃ ca₂tsɨ́ꞌ₃ Diú₄, juaꞌ₅₄ lé₂ bá₄ le₃lé₂ a₂tsá₃ dsɨ₃ŋɨ́i₂ uɨg₅ ꞌe₂ niog₅ dsɨ₃ŋɨ́i₂ hora jaun₂.
Të₃jë₄ chi₂léinꞌ₂ Diú₄, ca₂juáꞌ₂: ―Abba, Tia₅₄ quiáng₃, ca₂le₃jë́₃ bá₄ lé₂ le₃jmóꞌ₂ ꞌne₂. Lio₄ jniá₂ ꞌe₂ a₂dsɨ₃ŋɨ́g₂ në₃. La₁ tsá₃ juɨ₁le₅₄ conꞌ₂ ꞌnio₃ jniá₂; juɨ₁le₅₄ bá₄ a₂ꞌŋio₂ ꞌauꞌ₂ ꞌne₂.
Jaun₂ ca₂dsiáinꞌ₃ táng₃ ja₁tiánꞌ₄ ꞌéi₂, la₁ le₁güɨ́n₃ bá₄ ꞌéi₂ tiáinꞌ₅ në́₃. Jaun₂ ca₂të́ꞌ₃ Pe₄, ca₂juáꞌ₂: ―¿Rë₁güɨ́nꞌ₃ bá₄ ꞌne₂, Si₂mu₅₄? ¿Tsa₁ tiangꞌ₃ juaꞌ₅₄ caun₂ hora bá₄ jme₁jniogꞌ₂ guë́₄ neꞌ₅₄?
Jme₁jnio₂ ꞌniaꞌ₂ neꞌ₅₄, chi₁lenꞌ₄ ꞌniaꞌ₂ Diú₄, ia₁jaun₂ tsá₃ tsɨ₃sénꞌ₂ ꞌniaꞌ₂ dso₄. Dsónꞌ₂ bá₄ ꞌŋio₂ dsɨ́₅ jme₂dsí₂ quiánꞌ₂ ꞌniaꞌ₂, la₁ nɨ₁ŋɨꞌ₁ guionꞌ₅₄ bá₄ ꞌniaꞌ₂ ꞌuan₅₄.
Jaun₂ ŋó₃ bá₄ táng₃ i₁chi₂i₁leinꞌ₄ Diú₄. Ján₃ bá₄ jág₁ le₂jaun₂ ca₂juáꞌ₂ táng₃.
Jaun₂ guáinꞌ₃ táng₃ ja₁tiánꞌ₄ chiꞌ₂ dsɨ₂guia₃-tɨ́n₂, la₁ le₁güɨ́n₃ bá₄ táng₃ ꞌéi₂ tiáinꞌ₅, ia₁ a₂ŋɨ́₄ lë₃ ꞌŋio₅ lɨn₃ ma₂i₁güɨ́in₃. Jaun₂ tsá₃ ꞌe₂ ŋi₅ ŋag₃.
Jaun₂ jme₁dsiáinꞌ₃ táng₃ ja₁tiánꞌ₄ ꞌéi₂ jë₁ca₂të́₂ ꞌnagꞌ₂ ráun₂, jaun₂ ca₂juáꞌ₂: ―¿ꞌE₂? ¿Liaꞌ₂ ma₂tiánꞌ₅ jaun₂ bá₄ ꞌniaꞌ₂ le₁güɨ́ngꞌ₃? Co₂në₅ bá₄ në́₃. Ca₂të́₂ bá₄ hora në́₃. Ŋí₂ ꞌniaꞌ₂. Ma₂rë₂jɨnꞌ₅₄ bá₄ Jaun₅* dsa₂ mɨ₂güɨ́g₃ o₄gú₃ dsa₂ i₂le₁cánꞌ₄ dso₄.
Nau₂ ꞌniaꞌ₂ në́₃, ma₃, ia₁ në₅ ma₂já₅ i₂jángꞌ₂.
Dsɨ₂juɨ₅ të₃jë₄ dsia₂₃ jág₁ jaun₂, ca₂dsióg₃ Judas, i₂lɨ́n₅ jan₂ dsa₂ i₂guia₃-tɨ́n₂. Juɨn₅ lɨn₃ dsa₂ i₂ja₂lén₂ quiongꞌ₅₄ qui₂le₁quian₅ ŋi₁tág₂, i₂le₁quian₅ nɨ₁ꞌma₂ në́₃, i₂chen₄ quián₅ juɨg₅₄ jme₂dsa₂, quianꞌ₅₄ të₅juáꞌ₅, ca₂le₃jɨ́n₃ guë́₄ dsɨ₂guiꞌ₅₄ canꞌ₅₄ në́₃.
Jaun₂ Judas në́₃, ia₁ ma₂ca₂jmo₃ bá₄ jág₁ le₂jŋiá₅ ꞌe₂ léi₄ jmo₃ jë₁ma₂të́₂ rë₁jángꞌ₂, jme₁ma₂juáꞌ₂: “I₂chenꞌ₄ jniá₂ quióꞌ₅, i₂ꞌéi₂ bá₄ jmaꞌ₅₄ ꞌniaꞌ₂, jaun₂ tëꞌ₅₄ ꞌniaꞌ₂, lë́₅ ꞌí₁.”
Jaun₂ dsɨ₂juɨ₅ jme₁dsióg₃ Judas, ca₂jme₃quiáin₃ con₂ Jesús, jaun₂ ca₂juáꞌ₂: ―¡Të₅! ―Jaun₂ ca₂chenꞌ₃ quióꞌ₅.
Jaun₂ dsɨ₂juɨ₅ le₂jaun₂ ca₂jŋauꞌ₃ dsa₂, ca₂tág₃.
La₁ jan₂ i₂jme₁chénꞌ₄ cau₅ në́₃, ca₂dsi₂ ŋi₁tág₂, ca₂ti₃ caun₂ rë₂gua₄ dsa₂ i₂jme₂ti₃ quián₅ jme₂dsa₂ dsen₅₄.
Jaun₂ ca₂juáꞌ₂ Jesús ca₂tsɨ́ꞌ₃ dsa₂: ―¿Dsa₂ ꞌang₂ lɨ́ng₅, ꞌe₂ ja₂nóꞌ₅ ꞌniaꞌ₂ le₁quianꞌ₄ ŋi₁tág₂, ꞌma₂ në́₃, a₂tëꞌ₅₄ jniá₂?
Juaꞌ₂ ca₂le₃jë́₃ jmɨg₄ bá₄ ꞌeng₅₄ jɨnꞌ₄ ꞌniaꞌ₂, jme₂tɨ́ng₁ dsa₂ i₁dsi₅ guáꞌ₅, tsá₃ ma₂ca₂chongꞌ₂ guëꞌ₂ ꞌniaꞌ₂ ja₁jaun₂. La₁ lë́₂ le₂në₅, ia₁jaun₂ le₃ti₃ conꞌ₂ lë́₅ juáꞌ₂ ne₄ Si₂.
Jaun₂ qui₂ca₂cuɨng₃ bá₄ ca₂le₃jɨ́n₃ chiꞌ₂ dsɨ₂guia₃-tɨ́n₂, ca₂téin₂ bá₄ Jesús.
Të₃jë₄ jaun₂, ŋó₃ jan₂ dsó₂ rë₂bóinꞌ₅ caun₂ tsɨ₁ꞌmɨꞌ₂ tióg₃, ꞌein₂₃ Jesús.
Jaun₂ jme₁ca₂jŋauꞌ₃ dsa₂, la₁ ca₂lóin₂ bá₄, jmáꞌ₃ tsɨ₁ꞌmɨꞌ₂ bá₄ ca₂lɨ́ꞌ₃ dsa₂. Jaun₂ ŋáiꞌ₃ bá₄ të₃ rë₂ŋɨ́i₅.
Jaun₂ ca₂tág₃ dsa₂ Jesús i₁jo₅₄ ne₄ jme₂dsa₂ dsen₅₄, jaun₂ ca₂ŋɨꞌ₂ ca₂le₃jɨ́n₃ juɨg₅₄ jme₂dsa₂, quianꞌ₅₄ dsɨ₂guiꞌ₅₄ canꞌ₅₄, të₅juáꞌ₅ në́₃.
Pe₄ në́₃ ca₂ŋó₃ uɨ́ng₂ të₂quɨ́in₃ ꞌein₂₃ Jesús ca₂të₂ i₁dsi₅ quióꞌ₅ jme₂dsa₂ dsen₅₄. Ja₁jaun₂ ca₂guá₂ cau₅ si₂ quiainꞌ₅₄ ꞌlióg₂, ca₂jme₃dsioinꞌ₂.
Jaun₂ juɨg₅₄ jme₂dsa₂, quianꞌ₅₄ ca₂le₃jɨ́n₃ dsɨ₂tan₅₄ quián₅ guáꞌ₅ në́₃, qui₂ca₂ꞌnáuꞌ₃ juɨ₅ ꞌa₂ liaꞌ₂ bóinꞌ₂ dso₄ Jesús ia₁jaun₂ jŋagꞌ₃. La₁ tsá₃ dsoꞌ₂ guëꞌ₂ juɨ₅ ꞌe₂ dso₄ jme₃cáuꞌ₂,
ia₁ juɨn₅ i₂qui₂ca₂jmo₃ jág₁ të₂jág₁ a₂bóinꞌ₂ dso₄ Jesús, la₁ tsá₃ të₃tsɨꞌ₅₄ guëꞌ₂ jág₁ quióꞌ₅ tioinꞌ₅₄.
Jaun₂ i₂lɨn₅₄ në́₃ qui₂ca₂nau₂ ca₂jmo₃ jág₁ të₂jág₁ a₂ꞌnɨi₂₃ Jesús, ca₂juáꞌ₂:
―Ma₂néi₁ jniaꞌ₅₄ juáꞌ₂ i₂në₅: “A₂ꞌéng₄ guáꞌ₅ templo* a₂ca₂jmo₃ dsa₂ mɨ₂güɨ́g₃, jaun₂ quianꞌ₅₄ ꞌnɨ₅ jmɨg₄ jmógꞌ₄ táng₃ ꞌŋió₃ caun₂ guáꞌ₅ siáꞌ₂, on₃juaꞌ₅₄ liaꞌ₂ lë́₅ guáꞌ₅ në₅ a₂ca₂jmo₃ dsa₂ mɨ₂güɨ́g₃.”
On₃ guëꞌ₂ quianꞌ₅₄ jág₁ jaun₂ ca₂lɨ́ꞌ₃ jág₁ rë₂.
Jaun₂ ca₂nau₂ jme₂dsa₂ dsen₅₄ të₃jë₄ tioinꞌ₅₄ jaun₂, jaun₂ ca₂ŋɨ́iꞌ₃ Jesús ca₂juáꞌ₂: ―¿Tsa₁ ꞌe₂ ŋagꞌ₅₄ ꞌi₁caun₂? ¿I₂ꞌe₂ bá₄ jág₁ në₅ jme₂cáuꞌ₂ dsa₂ quiangꞌ₂?
La₁ tei₄ bá₄ ca₂nau₂ Jesús, tsá₃ ma₃ꞌe₂ ca₂ŋag₃. Conꞌ₂ siáꞌ₂ ca₂ŋag₃ táng₃ jme₂dsa₂ dsen₅₄, ca₂juáꞌ₂: ―¿Dsónꞌ₂ ꞌne₂ lɨ́ngꞌ₅ dsa₂ I₂rë₂ꞌɨ́n₁, Ja₁ŋiꞌ₅₄ I₂jŋió₅?
Jaun₂ guë́₄ ca₂ŋag₃ Jesús: ―Ján₅, jniá₂ bá₄ lɨ́ng₅. Ján₃ bá₄ të₃ neꞌ₅₄ ꞌniaꞌ₂ jë₁ma₂të́₂ rë₁guá₃ Jaun₅* dsa₂ mɨ₂güɨ́g₃ të₂le₃ gu₂ ne₁ quióꞌ₅ i₂ꞌuanꞌ₂, jaun₂ ján₃ bá₄ jagꞌ₅₄ ꞌniaꞌ₂ jë₁ma₂të́₂ rë₁jŋióiꞌ₂ táng₃ jë₄ jnei₅ gueiꞌ₅₄.
Jaun₂ jme₂dsa₂ dsen₅₄ në́₃, jme₁ca₂nág₂ jág₁ jaun₂, ca₂chein₃ nɨ₁tsɨnꞌ₅₄ ꞌŋiog₅, jaun₂ ca₂juáꞌ₂: ―¿ꞌE₂ guë́₄ jmáꞌ₃ jág₁ ꞌlióng₂ ꞌniog₂ jniog₄ juaꞌ₅₄ a₂jángꞌ₃ guë́₄ dsa₂ siánꞌ₂ jág₁ dsau₅?
Ma₂në₂neiꞌ₂ bá₄ ꞌniaꞌ₂ guiongꞌ₅₄ a₂ma₂në₂juáꞌ₂ i₂në₅ ꞌɨin₂₃ Diú₄. ¿ꞌA₂ liaꞌ₂ juáꞌ₂ ꞌniaꞌ₂? Jaun₂ ca₂le₃jɨ́n₃ dsa₂ ca₂juáꞌ₂ tioinꞌ₅₄, ca₂tɨ́in₂ jóin₂ bá₄.
Jaun₂ ca₂jme₃lióg₃ i₂lɨn₅₄ qui₂ca₂ꞌŋéi₃ quióꞌ₅ Jesús, qui₂ca₂lio₃ dsa₂ dsɨ₂ne₅₄, jaun₂ qui₂ca₂jnó₂ në́₃ tioinꞌ₅₄, jaun₂ juáꞌ₂: ―¡Dsi₄ jág₁ juaꞌ₅₄ ꞌein₂ në₂quein₃ quiángꞌ₂! Chiꞌ₂ ꞌɨꞌ₅₄ quián₅ guáꞌ₅ në́₃, ján₃ bá₄ qui₂ca₂cuë₃ jaꞌ₂ tioinꞌ₅₄.
I₁dsi₅ ca₁ꞌné₄ ꞌuë₃ bá₄ jme₁guá₄ Pe₄. Jaun₂ ca₂dsióg₃ jan₂ ꞌio₅₄ i₂jme₂ti₃ ta₁ ne₄ jme₂dsa₂ dsen₅₄,
jaun₂ ca₂jɨ́in₂ Pe₄ guá₅ jme₂dsioinꞌ₂, jaun₂ ca₂jág₂ ꞌio₅₄ tiá₂, ca₂juáꞌ₂: ―¿Ján₃ guëꞌ₂ jme₁quianꞌ₄ ꞌne₂ Jesús Nazareno ó₃?
La₁ tsá₃ ca₂tion₃ Pe₄. ―Tsá₃ guion₅₄, on₃ guë́₄ ŋɨ́gꞌ₂ ꞌe₂ a₂juáꞌ₂ ꞌne₂. Jaun₂ ca₂nau₂ Pe₄ ca₂o₃ꞌɨ́in₃ ca₂i₁nau₂ të₂le₃ ca₁ꞌné₄ ja₁lë́₄ corredor. Të₃jë₄ jaun₂ ca₂ꞌo₃ të₁guí₄ dsó₂.
Conꞌ₂ siáꞌ₂ ca₂jág₃ táng₃ ꞌio₅₄ ca₂jɨ́in₂ Pe₄, jaun₂ ca₂juáꞌ₂ ca₂tsɨ́ꞌ₃ dsa₂: ―Jan₂ rɨnꞌ₅₄ ꞌéi₂ bá₄ në₅.
La₁ ján₃ bá₄ le₂jaun₂ tsá₃ ca₂tion₃ Pe₄. Jme₁co₂lág₂ jaun₂, dsa₂ i₂tiánꞌ₅ quianꞌ₅₄ Pe₄ ca₂juáꞌ₂: ―Dsónꞌ₂ rɨnꞌ₅₄ ꞌéi₂ bá₄ lɨ́ngꞌ₅, ia₁ ján₃ bá₄ Galilea changꞌ₂.
Jaun₂ në́₃, Pe₄ ca₂ꞌɨin₃ Diú₄ ca₂mɨ₃ a₂dsɨ₃ŋɨ́i₂ ꞌe₂ dsɨ₃ŋɨ́i₂, ca₂juáꞌ₂: ―¡Tsá₃ cuɨ́ng₅ dsa₂ i₂ꞌɨ́nꞌ₅ ꞌniaꞌ₂!
Dsɨ₂juɨ₅ jaun₂ ca₂ꞌo₃ táng₃ të₁guí₄ dsó₂ a₂ca₂të́₂ tɨn₃ ráun₂. Jaun₂ guë́₄ në́₃ ca₂dsáuꞌ₃ dsɨ́₅ Pe₄ a₂ca₂juáꞌ₂ Jesús le₂jŋiá₅: “Néꞌ₃ a₂ꞌo₃ jë₁ca₂të́₂ tɨn₃ ráun₂ të₁guí₄ dsó₂, hora jaun₂ dé₄ dsónꞌ₂ chéngꞌ₅ tsá₃ tóngꞌ₄ ta₁ꞌnɨ₅ ráun₂ a₂cuɨgꞌ₂ jniá₂.” Jme₁ca₂dsáuꞌ₃ dsɨ́₅ jág₁ në₅, jaun₂ guë́₄ ca₂ꞌo₃ ꞌŋio₅ lɨn₃.